CELEX: 
Language: sk
Date: 2017-09-29 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2016/1011 s cieľom uviesť, ako sa kritériá uvedené v článku 20 ods. 1 písm. c) bode iii) majú uplatňovať na účely posúdenia, či by v dôsledku určitých udalostí mohlo dôjsť k významnému a negatívnemu dosahu na integritu trhu, finančnú stabilitu, spotrebiteľov, reálnu ekonomiku alebo financovanie domácností a podnikov v jednom alebo vo viacerých členských štátoch

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Nariadením (EÚ) 2016/1011 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov (ďalej len „nariadenie o referenčných hodnotách“) sa zaviedol spoločný rámec na zabezpečenie presnosti a integrity referenčných hodnôt, na ktoré sa odkazuje vo finančných nástrojoch, finančných zmluvách alebo v investičných fondoch v Európskej únii. Cieľom uvedeného nariadenia je tak prispieť k správnemu fungovaniu vnútorného trhu pri súčasnom dosahovaní vysokej úrovne ochrany spotrebiteľov a investorov.
            
            
               Toto delegované nariadenie je založené na splnomocnení, ktoré je v nariadení o referenčných hodnotách nepovinné. Otázka subsidiarity bola obsiahnutá v posúdení vplyvu pre nariadenie o referenčných hodnotách.
            
            
               2.KONZULTÁCIE PRED PRIJATÍM AKTU
            
            
               Komisia udelila Európskemu orgánu pre cenné papiere a trhy (ďalej len „ESMA“) mandát, aby jej poskytol technické poradenstvo týkajúce sa možných delegovaných aktov pre nariadenie o referenčných hodnotách. Orgán ESMA poskytol toto poradenstvo Komisii 10. novembra 2016. V rámci príprav technického poradenstva orgán ESMA zorganizoval dve verejné konzultácie – jednu vo februári a marci 2016 (bolo uverejnených 51 odpovedí
                  1
               ) a druhú v júni 2016 (bolo uverejnených 33 odpovedí
                  2
               ). Rovnako zorganizoval 29. februára 2016 verejné vypočutie. Komisia sa zúčastnila na zasadnutiach pracovnej skupiny ESMA, ktorá pripravovala poradenstvo a verejné vypočutie, a odpovede na konzultácie zohľadnila pri vypracúvaní delegovaného nariadenia.
            
            
               Respondenti v rámci konzultácie orgánu ESMA k návrhu technického poradenstva celkovo podporili prístup orgánu ESMA. V rámci tohto prístupu bol vypracovaný neúplný zoznam kritérií, ktoré by príslušné orgány mali zohľadňovať spolu od prípadu k prípadu. Respondenti nepovažovali za potrebné doplniť do zoznamu uvedeného v tomto delegovanom nariadení ďalšie kritériá. Niektoré z ich podrobnejších návrhov boli zohľadnené v konečnom znení technického poradenstva, zatiaľ čo iné pripomienky sa netýkali podrobností odporúčaní, ale súvisiacich otázok.
            
            
               Jeden respondent poukázal na to, že hodnota finančných nástrojov, finančných zmlúv a investičných fondov, ktoré odkazujú na referenčnú hodnotu v danom členskom štáte, by mohla byť nadhodnotená v dôsledku prítomnosti veľkých depozitárov. Táto otázka sa objasnila v jednom z odôvodnení v tomto delegovanom nariadení. Ďalšia pripomienka, ktorá sa týkala možnosti nahradiť referenčnú hodnotu pri rozhodovaní o tom, či by mohla alebo nemohla byť kritická, bola zahrnutá do delegovaného nariadenia. Neexistencia náhrad je však už jedným z povinných kritérií stanovených v článku 20 ods. 1 písm. c) bode iii) nariadenia o referenčných hodnotách.
            
            
               Konkrétnou otázkou orgánu ESMA bolo, či by sa koncepcia „významného podielu“, ktorú používa vo viacerých navrhnutých kritériách, mala rozvinúť ďalej v zmysle percentuálnych podielov alebo rozsahov hodnôt. Názory respondentov, ktorí odpovedali na túto otázku, sa líšili. Zatiaľ čo niektorí by uprednostnili, aby orgán ESMA rozvinul túto koncepciu ďalej, iní sa s orgánom ESMA zhodli na tom, že by to bolo veľmi zložité, a argumentovali, že takéto kvantitatívne prahové hodnoty by si mohli vyžadovať časté úpravy v reakcii na trhový a hospodársky vývoj v členských štátoch. Po zvážení kladov a záporov kvantitatívnych prahových hodnôt sa zdá vhodné nevymedziť ich v delegovanom nariadení, keďže právne predpisy by neboli dostatočne flexibilné na to, aby sa tieto hodnoty mohli upravovať v reakcii na trhový a hospodársky vývoj a vzhľadom na iné relevantné faktory. Tento prístup je v súlade s nariadením o referenčných hodnotách, v ktorom sa uvádza, že príslušné orgány majú možnosť využívať kombináciu kvalitatívnych a kvantitatívnych kritérií, vďaka čomu majú dostatočnú flexibilitu pri koncipovaní referenčných hodnôt ako kritických dokonca aj v prípade, že neprekračujú kvantitatívne prahové hodnoty.
            
            
               Komisia v rámci svojich úloh zorganizovala v roku 2016 a prvom štvrťroku 2017 bilaterálne stretnutia s rôznymi zainteresovanými stranami, aby prediskutovala obsah tohto delegovaného nariadenia. Rovnako viedla dve zasadnutia príslušnej expertnej skupiny, počas ktorých experti z ministerstiev financií a orgánov dohľadu v členských štátoch a pozorovatelia z Európskeho parlamentu a orgánu ESMA diskutovali o delegovaných opatreniach.
            
            
               Verejnosť mala možnosť vyjadriť sa k návrhu delegovaného nariadenia Komisie v termíne od 22. júna 2017 do 20. júla 2017 po skončení internej konzultácie Komisie a medziinštitucionálnej konzultácie. K tomuto delegovanému aktu neboli doručené konkrétne pripomienky.
            
            
               3.PRÁVNE PRVKY DELEGOVANÉHO AKTU
            
            
               V tomto delegovanom nariadení sa stanovuje, ako sa majú uplatňovať kritériá uvedené v článku 20 ods. 1 písm. c) bode iii) nariadenia o referenčných hodnotách s cieľom posúdiť možný vplyv prerušenia alebo nespoľahlivosti referenčnej hodnoty na integritu trhu, finančnú stabilitu, spotrebiteľov, reálnu ekonomiku alebo financovanie domácností a podnikov v jednom alebo vo viacerých členských štátoch.
            
            
               DELEGOVANÉ NARIADENIE KOMISIE (EÚ) …/…
            
            
               z 29. 9. 2017,
            
            
               ktorým sa dopĺňa nariadenie Európskeho parlamentu a Rady (EÚ) 2016/1011 s cieľom uviesť, ako sa kritériá uvedené v článku 20 ods. 1 písm. c) bode iii) majú uplatňovať na účely posúdenia, či by v dôsledku určitých udalostí mohlo dôjsť k významnému a negatívnemu dosahu na integritu trhu, finančnú stabilitu, spotrebiteľov, reálnu ekonomiku alebo financovanie domácností a podnikov v jednom alebo vo viacerých členských štátoch
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014
                  3
               , a najmä na jeho článok 20 ods. 6 písm. c),
            
            
               keďže:
            
            
               (1)Vzhľadom na všeobecnosť kvalitatívnej podmienky uvedenej v článku 20 ods. 1 písm. c) bode iii) nariadenia (EÚ) 2016/1011 a na potrebu zabezpečiť jednotné uplatňovanie tejto podmienky príslušnými orgánmi je v kontexte kritických referenčných hodnôt vhodné stanoviť, ako by i) v prípade, že sa referenčná hodnota prestane poskytovať alebo ii) sa poskytuje na základe vstupných údajov, ktoré už nie sú plne reprezentatívne pre základný trh alebo ekonomickú realitu, alebo iii) sa poskytuje na základe nespoľahlivých vstupných údajov, mohlo dôjsť k významnému a negatívnemu dosahu na integritu trhu, finančnú stabilitu, spotrebiteľov, reálnu ekonomiku alebo financovanie domácností a podnikov v jednom alebo vo viacerých členských štátoch.
            
            
               (2)Kritické referenčné hodnoty sa často používajú v iných členských štátoch než v členskom štáte, v ktorom sa poskytujú, a spôsob ich používania sa líši v závislosti od členského štátu, v ktorom sa používajú. Preto by mohlo dôjsť k významnému dosahu v jednom alebo vo viacerých členských štátoch alebo na úrovni Únie. Podobne by mohlo dôjsť k významnému a negatívnemu dosahu, pokiaľ ide len o jedno alebo viaceré kritériá uvedené v článku 20 ods. 1 písm. c) bode iii). Preto je dôležité vykonať posúdenie na vnútroštátnej alebo trhovej úrovni, a aj na úrovni Únie.
            
            
               (3)V nariadení (EÚ) 2016/1011 sa uvádza päť oblastí, v ktorých by mohlo dôjsť k významnému a negatívnemu dosahu. Zatiaľ čo integrita trhu je zameraná na trh s určitým konkrétnym finančným produktom, finančná stabilita sa týka finančného systému daného členského štátu alebo Únie ako celku. K dosahu na spotrebiteľov dochádza predovšetkým v dôsledku finančných nástrojov a investičných fondov vrátane dôchodkových fondov, do ktorých investovali, a finančných zmlúv, ktoré podpísali a ktoré odkazujú na predmetnú kritickú referenčnú hodnotu. Potenciálny dosah na reálnu ekonomiku priamo súvisí s hodnotou finančných nástrojov, finančných zmlúv a investičných fondov, ktoré odkazujú na predmetnú kritickú referenčnú hodnotu. Potenciálny dosah na financovanie domácností a podnikov sa pravdepodobne zvýši s hodnotou nesplácaných úverov v pomere k veľkosti ekonomiky. K negatívnemu dosahu na spotrebiteľov a na financovanie domácností a podnikov dôjde skôr v prípade, keď je celková zadlženosť domácností a podnikov vysoká,
            
            
               PRIJALA TOTO NARIADENIE:
            
            
               Článok 1
                  Posúdenie príslušnými orgánmi
            
            
               1.Príslušné orgány v súlade s kritériami uvedenými v článkoch 2, 3, 4, 5 a 6 posudzujú, či dochádza k významnému a negatívnemu dosahu na integritu trhu, finančnú stabilitu, spotrebiteľov, reálnu ekonomiku alebo financovanie domácností a podnikov v jednom alebo vo viacerých členských štátoch, ako sa uvádza v článku 20 ods. 1 písm. c) bode iii) nariadenia (EÚ) 2016/1011.
            
            
               2.Ak príslušné orgány očakávajú, že k takémuto významnému a negatívnemu dosahu dôjde vo viac ako jednom členskom štáte, vykonajú osobitné posúdenie pre každý dotknutý členský štát, ako aj všeobecné posúdenie pre všetky členské štáty.
            
            
               Článok 2
                  Významný a negatívny dosah na integritu trhu
            
            
               Príslušné orgány posudzujú, či dochádza k významnému a negatívnemu dosahu na integritu trhu, a to na základe týchto kritérií:
            
            
               a)hodnota finančných nástrojov, ktoré odkazujú na referenčnú hodnotu, či už priamo alebo nepriamo v rámci kombinácie referenčných hodnôt, a ktoré sa obchodujú na miestach obchodovania v dotknutých členských štátoch, v absolútnom vyjadrení, ako aj pomerne k celkovej hodnote finančných nástrojov obchodovaných na miestach obchodovania v týchto členských štátoch;
            
            
               b)hodnota finančných zmlúv, ktoré odkazujú na referenčnú hodnotu, či už priamo alebo nepriamo v rámci kombinácie referenčných hodnôt, v dotknutých členských štátoch, v absolútnom vyjadrení, ako aj pomerne k celkovej hodnote nesplatených finančných zmlúv v posudzovaných členských štátoch;
            
            
               c)hodnota investičných fondov, ktoré odkazujú na referenčnú hodnotu na účely merania svojej výkonnosti, či už priamo alebo nepriamo v rámci kombinácie referenčných hodnôt, v posudzovaných členských štátoch, v absolútnom vyjadrení, ako aj pomerne k celkovej hodnote investičných fondov povolených alebo notifikovaných na účely marketingu v týchto členských štátoch;
            
            
               d)či referenčná hodnota bola vymenovaná v súlade s článkom 28 ods. 2 nariadenia 2016/1011 za potenciálnu náhradu za iné referenčné hodnoty zahrnuté do zoznamu kritických referenčných hodnôt uvedeného v článku 20 ods. 1 nariadenia (EÚ) 2016/1011 alebo či už bola použitá ako ich nástupca;
            
            
               e)s ohľadom na štandardy na účtovné účely alebo iné regulačné účely:
            
            
               i)či sa referenčná hodnota používa ako odkaz na prudenciálnu reguláciu, ako napríklad kapitálové požiadavky, požiadavky na krytie likvidity alebo požiadavky na využívanie finančnej páky;
            
            
               ii)či sa referenčná hodnota používa v medzinárodných účtovných štandardoch.
            
            
               Článok 3
                  Významný a negatívny dosah na finančnú stabilitu
            
            
               Príslušné orgány posudzujú, či dochádza k významnému a negatívnemu dosahu na finančnú stabilitu, a to na základe týchto kritérií:
            
         
         
            
               a)hodnota finančných nástrojov, finančných zmlúv a investičných fondov, ktoré odkazujú na referenčnú hodnotu, či už priamo alebo nepriamo v rámci kombinácie referenčných hodnôt, v dotknutých členských štátoch, v absolútnom vyjadrení, ako aj pomerne k:
            
            
               i)celkovým aktívam finančného sektora v týchto členských štátoch;
            
            
               ii)celkovým aktívam bankového sektora v týchto členských štátoch;
            
            
               b)zraniteľnosť finančných inštitúcií, ktoré podpísali finančné zmluvy alebo investovali do finančných nástrojov a investičných fondov, ktoré odkazujú na referenčnú hodnotu.
            
            
               Článok 4
                  Významný a negatívny dosah na spotrebiteľov
            
            
               Príslušné orgány posudzujú, či dochádza k významnému a negatívnemu dosahu na spotrebiteľov, a to na základe týchto kritérií:
            
            
               a)s ohľadom na finančné nástroje a investičné fondy ponúkané spotrebiteľom:
            
            
               i)hodnota finančných nástrojov a investičných fondov, ktoré odkazujú na referenčnú hodnotu, či už priamo alebo nepriamo v rámci kombinácie referenčných hodnôt, a ktoré sa predávajú retailovým spotrebiteľom v dotknutých členských štátoch, v absolútnom vyjadrení, ako aj pomerne k celkovej hodnote finančných nástrojov a investičných fondov, ktoré sa predávajú retailovým spotrebiteľom v týchto členských štátoch;
            
            
               ii)odhad počtu spotrebiteľov, ktorí kúpili finančné nástroje a investičné fondy, ktoré odkazujú na referenčnú hodnotu, či už priamo alebo nepriamo v rámci kombinácie referenčných hodnôt, v dotknutých členských štátoch, v absolútnom vyjadrení, ako aj pomerne k celkovému počtu obyvateľov v týchto členských štátoch;
            
            
               b)s ohľadom na inštitúcie zamestnaneckého dôchodkového zabezpečenia:
            
            
               i)hodnota dôchodkových plánov, ktoré odkazujú na referenčnú hodnotu a ktoré poskytujú inštitúcie zamestnaneckého dôchodkového zabezpečenia v dotknutých členských štátoch, v absolútnom vyjadrení, ako aj pomerne k celkovej hodnote dôchodkových plánov poskytovaných inštitúciami zamestnaneckého dôchodkového zabezpečenia v týchto členských štátoch;
            
            
               ii)odhad počtu spotrebiteľov, ktorí sú členmi inštitúcií zamestnaneckého dôchodkového zabezpečenia poskytujúcich dôchodkové plány, ktoré odkazujú na referenčnú hodnotu, v dotknutých členských štátoch, v absolútnom vyjadrení, ako aj pomerne k celkovému počtu obyvateľov v týchto členských štátoch;
            
            
               iii)posúdenie významu inštitúcií zamestnaneckého dôchodkového zabezpečenia poskytujúcich dôchodkové plány, ktoré odkazujú na referenčnú hodnotu, pokiaľ ide o dôchodok občanov v členských štátoch;
            
            
               c)s ohľadom na zmluvy o úvere pre spotrebiteľov;
            
            
               i)hodnota zmlúv o úvere pre spotrebiteľov, ktoré odkazujú na referenčnú hodnotu, v dotknutých členských štátoch, v absolútnom vyjadrení, ako aj pomerne k celkovej hodnote zmlúv o úvere pre spotrebiteľov v týchto členských štátoch;
            
            
               ii)odhad počtu spotrebiteľov, ktorí podpísali zmluvy o úvere pre spotrebiteľov, ktoré odkazujú na referenčnú hodnotu, v dotknutých členských štátoch, v absolútnom vyjadrení, ako aj pomerne k celkovému počtu obyvateľov v týchto členských štátoch;
            
            
               iii)miera zadlženosti spotrebiteľov v dotknutých členských štátoch.
            
            
               Článok 5
                  Významný a negatívny dosah na reálnu ekonomiku
            
            
               Príslušné orgány posudzujú, či dochádza k významnému a negatívnemu dosahu na reálnu ekonomiku, a to tak, že zohľadňujú hodnotu finančných nástrojov, finančných zmlúv a investičných fondov, ktoré odkazujú na referenčnú hodnotu, či už priamo alebo nepriamo v rámci kombinácie referenčných hodnôt, v dotknutých členských štátoch, v absolútnom vyjadrení, ako aj pomerne k hrubému národnému produktu týchto členských štátov.
            
            
               Článok 6
                  Významný a negatívny dosah na financovanie domácností a podnikov
            
         
         
            
               Príslušné orgány posudzujú, či dochádza k významnému a negatívnemu dosahu na financovanie domácností a podnikov v jednom alebo vo viacerých členských štátoch, a to na základe týchto kritérií:
            
            
               a)hodnota úverov poskytovaných domácnostiam a nefinančným korporáciám, ktoré odkazujú na referenčnú hodnotu v dotknutých členských štátoch, v absolútnom vyjadrení, ako aj pomerne k celkovej hodnote úverov poskytovaných domácnostiam alebo nefinančným korporáciám v týchto členských štátoch;
            
            
               b)odhad počtu domácností, ktoré si vzali úvery, ktoré odkazujú na referenčnú hodnotu, v dotknutých členských štátoch, v absolútnom vyjadrení, ako aj pomerne k celkovému počtu domácností v týchto členských štátoch;
            
            
               c)odhad počtu nefinančných korporácií, ktoré si vzali úvery, ktoré odkazujú na referenčnú hodnotu, v dotknutých členských štátoch, v absolútnom vyjadrení, ako aj pomerne k celkovému počtu nefinančných korporácií v týchto členských štátoch;
            
            
               d)miera zadlženosti domácností a spoločností v dotknutých členských štátoch.
            
            
               Článok 7
                  Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 29. 9. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  Ú. v. EÚ L 171, 29.6.2016, s. 1.